 Jumla ya wafungwa na mahabusu 300 kutoka kwenye magereza ya Butimba, Bariadi, Mugumu, Tarime, Bunda na Kahama wameachiwa huru.Hii ni kufuatia kutekelezwa kwa agizo lililotolewa na Rais John Magufuli hivi karibuni kwa Wizara ya Sheria na Katiba na ofisi ya Mkurugenzi wa Mashtaka (DPP) kupita kwenye magereza nchini na kupitia upya kesi za wafungwa na mahabusu ili walifungwa kimakosa waachiwe huru.Haya yamesemwa leo, Alhamis na Rais Magufuli katika ziara yake wilayani Kongwa alipokuwa akizungumza na wananchi.“Siwezi kutawala nchi na machozi, yataniumiza, na niwaombe polisi wasiwabambikizie kesi wananchi wanyonge, sio suala zuri,” aliongeza. Rais Magufuli ameeleza kuwa zoezi hilo la kupitia kesi hizo, litaendelea nchi zima, lengo ikiwa ni kuhakikisha haki inatengendeka ipasavyo kwa mujibu wa sheria.